José Félix Bogado

José Félix Bogado niko heñóikuri ára 7 jasypateĩ ary 1777-pe, oĩ he'íva heñoihague Kapi'ivary, táva San Juan Nepomuceno, tetãpehẽ Ka'asapápe ha ambuéva katu he'i heñoihague táva Villarrica, tetãpehẽ Guaira; mokõivévante Paraguay retãme.

Orekorõguare 35 ary, José Félix Bogado ha mokõi Paraguay ñemoñare, oĩva ñorairõ rembipogúyrõ, oñeme'ẽkuri San Martín-me peteĩ mburuvicha españa-ygua rekovia, upéva ojehúkuri opa rire San Lorenzo ñorairõ, ary 1813-pe. Péicha jekoraka'e Bogado oikékuri Mburuvicha José de San Martín ñorairõhára atyguasúpe.

Mburuvicha José de San Martín voi omohendákuri Bogado-pe Mbokapuha Kavaju'arigua Atýpe, guarini ypýramo ha upekuévo aty ruvichárõ. Pastor López Aranda, peteĩ tembikuaarekahára, ohechauka José Félix Bogado-pe péicha “ndaijyvatéi, ikyranunga, hesa'yju, hesa hũ... ha iñakãrague hũva; hemberaguéva... ha oikokuaaitereíva kavaju ári”.

José Félix Bogado-pe niko ojehupíkuri coronel-ramo oñorairõ aja Ayacucho-pe, ary 1824-pe. Upépe San Martín ha Bogado oñorairõpahákuri ha oñemotenonde realista-kuérare oñeha'ãva'ekue ombo'apyra'ỹ España pu'aka Amérika ári.

Omoañete rire América rekosãso, Coronel José Félix Bogado ojevy Buenos Aires-pe imbokapuha kavaju'arigua aty rembyremíre oĩháme poapy tapicha pahami. Upépe avei oñembogue upe aty.

José Félix Bogado omanókuri San Nicolás de los Arroyos, Tetãpehẽ Buenos Aires-pe, ára 21 jasypateĩ ary 1829-pe.

José Félix Bogado ha hembiasakue guariniháicha:
Soldado (5 jasykõi 1813)
Cabo (1 jasyrundy 1813)
Sargento (1 jasypo 1813)
Alférez (15 jasyteĩ 1816)
Teniente (17 jasyapy 1817)
Ayudante Mayor (23 jasypoteĩ 1819)
Capitán (8 jasypoteĩ 1820)
Sargento Mayor Graduado (26 jasypokõi 1822)
Sargento Mayor Efectivo (1 jasyrundy 1823)
Teniente Coronel (6 jasypakõi 1823)
Coronel Graduado (9 jasypakõi 1824)
Coronel Efectivo (9 jasypoteĩ 1825)

 Mandu'apy 
 JOSÉ FÉLIX BOGADO, GUARANÍME, Ohai: David Galeano Olivera.

Bogado